《次韵季弟善权阻雪古风》
宋代·李纲

岁晏江南三尺雪，奕奕瀌瀌遂连月。意浓岂是天纲疏，势重便疑坤轴折。

溪行小艇碎琼瑶，自胜缟带随车辙。暝投兰若寄僧房，更觉千岩鸟飞绝。

忆昔宣和全盛年，嘉瑞应期来自天。千官朝贺未央里，仰视龙尾垂蜿蜒。

珠树莹煌青琐闼，玉花浮动苍龙阙。但将歌舞赏清妍，肯信山河会分裂。

自从国步多艰难，胡骑长驱窥汉关。阴风惨淡随杀气，见雪翻使摧心颜。

古来治理初无别，中国浸强胡浸灭。坐令和气变阳春，肉食于今未宜忽。

迂愚放逐恩已宽，敢惮道远貂裘寒。空馀炯炯寸心赤，中夜不寐忧千端。

素发飘萧头已满，百年光景行将半。未知梦幻此生中，几回看雪光凌乱。

会当扫动豺狼穴，国耻乘时须一雪。酒酣拔剑斫地歌，心胆开张五情热。

中兴之运我期皇，江汉更洒累臣血。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。